На основу члана 8. став 1. Закона о Народној скупштини („Службени гласник”, број 9/10) и члана 238. став 5. Пословника Народне скупштине („Службени гласник РС”, број 20/12 – Пречишћени текст),

Народна скупштина Републике Србије, на седници Петог ванредног заседања у Четрнаестом сазиву, одржаној 16. јуна 2025. године, донела је

**3АКЉУЧАК**

**поводом разматрања Извештаја о раду Повереника за информације од јавног значаја и заштиту података о личности за 2022. годину**

1. Народна скупштина констатује да је Повереник за информације од јавног значаја и заштиту података о личности у Извештају о раду Повереника за информације од јавног значаја и заштиту података о личности за 2022. годину указао на стање у области слободног приступа информацијама од јавног значаја и области заштите података о личности, које је оценио као унапређено са аспекта нормативног регулисања, али је указао и на изазове настале доношењем и ступањем на снагу Закона о изменама и допунама Закона о слободном приступу информацијама од јавног значаја. Указао је на значај отварања прве канцеларије Повереника ван седишта у Београду што ће допринети да већи број грађана Србије има приближно исте могућности да се обрате Поверенику у циљу заштите људских права која он штити.

2. Народна скупштина, полазећи од оцене Повереника за информације од јавног значаја и заштиту података о личности о остваривању права грађана у овој области, позива Владу да интензивира активности на: одговарајућим нормативним изменама у области заштите података о личности, као и да благовремено утврди предлоге закона о изменама и допунама закона чије се одредбе односе на обраду података о личности, а које треба ускладити са Законом о заштити података о личности, те да у том поступку с дужном пажњом размотри мишљења и ставове Повереника у погледу могућих ефеката тих прописа; обезбеђивању адекватних услова за несметан рад Повереника; унапређивању механизама обезбеђења извршења решења Повереника; унапређивању знања у областима права на приступ информацијама од јавног значаја и права на заштиту података о личности ради побољшања нивоа остваривања ових права у Републици Србији.

3. Народна скупштина позива Владу да редовно подноси Народној скупштини извештај о спровођењу ових закључака.

1. Овај закључак објавити у „Службеном гласнику Републике Србије”.

РС Број 20

У Београду, 16. јуна 2025. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

Ана Брнабић